Den danske medicinalgigant Novo Nordisk yder økonomisk støtte til en omstridt amerikansk organisation, der arbejder aktivt for at fremme en række mærkesager for det yderste højre i USA som retten til at skyde og dræbe i selvforsvar, afskaffelse af fri abort og for at få nedlagt den amerikanske miljøstyrelse.



Novo betalte sidste år 15.000 dollar (ca. 85.000 kroner) til den politiske organisation Alec,

»fordi den afholder konferencer, der giver god mulighed for at mødes med lovgivere fra hele USA. Vi har givet tilsvarende bidrag til andre organisationer, som inddrager lovgivere fra delstaterne«, forklarer den amerikanske talsmand for Novo Nordisk, Ken Inchausti.



Han oplyser, at Novo bl.a. presser på for at få USA's sydlige stater - hvor antallet af diabetikere stiger hastigt - til at vedtage regler, der forpligter det offentlige til at udvikle strategier for at forebygge og behandle diabetes.

Novo er verdens førende producent af diabetesmedicin og solgte i 2011 for 26,5 mia. kroner alene i Nordamerika.